Opgedateer: November 2019
Wanneer mens na die statistiek van onbereikte groepe in die wêreld kyk, lyk dit of die taak nog baie ver van afgehandel is. Augustus 2018 statistieke sê vir ons dat daar nog meer as 110 miljoen mense is wat 1,559 tale praat wat geen toegang tot die Bybel in hul eie taal het nie. Hierdie is die een kant van die verhaal, maar ek wil vir jou die anderkant van die verhaal vertel.
God is besig om 'n wonderwerk te bewerkstellig! Die Here is besig om 'n pad vir die Evangelie te baan na elke volk, stam en taal in die wêreld soos nog nooit voorheen in die geskiedenis van die wêreld nie!
'n Belangrike indikasie van die stand van wêreldsending is die stand van Bybelvertaling. Die verspreiding van die Evangelie na elke volk, stam en taal is onderworpe aan die beskikbaarheid van die Bybel, of minstens die Evangelie in 'n verstaanbare taal vir elke mens in die wêreld.
Daar bestaan 'n totale behoefte aan 'n Bybelvertaling in 4,893 tale in die wêreld. Gedeeltes van die Bybel is reeds vertaal in 3,384 tale, 1,559 wag nog vir 'n vertalingsprojek om te begin. Bybelvertalers het vir hulle 'n doelwit gestel om teen 2025 'n aktiewe vertalingsprojek in elk van die 4,893 tale in plek te hê. Hierdie vertalings sal in druk, sowel as op elke moontlike mobiele instrument beskikbaar wees.
Ten tye van hierdie skrywe (November 2019) was daar reeds 1367 tale beskikbaar op YouVersion. Dit beteken hulle het nuwe tale teen 'n gemiddelde koers van ongeveer 10 tale per maand toegevoeg gedurende die afgelope vier jaar. Ons kan verwag dat hierdie tempo sal toeneem in die toekoms.
Selfoontegnologie is besig om teen 'n skrikwekkende tempo te ontwikkel en dit word gedryf deur groot internet maatskappye soos ons reeds hierbo gemeld het. Meer mense in die wêreld het reeds toegang tot 'n selfoon as wat toegang tot 'n toilet het. Volgens 2019 statistieke besit 67% Van die wêreldbevolking 'n selfoon, terwyl 'n veel groter persentasie toegang tot 'n selfoon het. In sekere arm gemeenskappe is daar dalk slegs een selfoon per huisgesin, maar die hele gesin het toegang daartoe.
Gedeeltes van die Bybel is ook beskikbaar in visuele formaat in al die groot wêreldtale. Die Jesus-film is reeds in meer as 1,600 tale vertaal en kan verstaan word deur meer as 95% van die wêreld se bevolking — en is beskikbaar op 'n selfoon!
Hier volg slegs een voorbeeld. Global Media Outreach in die VSA het sedert hulle onstaan in 2004, reeds meer 1,9 biljoen besoekers op hulle Evangelie webblaaie getel. Meer as 220 miljoen mense het reeds 'n gesloofstap geneem om Jesus aan te neem regoor die wêreld op die internet; terwyl meer as 238 miljoen betrokke was in 'n aanlyn dissipelskapprogram. Meer as 195 lande is reeds met die Evangelie bereik. Dit is dus nie 'n verrassing dat hulle doelwit soos volg is nie: "Help reach everyone on earth with the Gospel by the year 2020."
As ons hierdie antwoord weet, weet ons wanneer om Jesus Christus se wederkoms te verwag. Jesus Christus kom om Sy kinders en Sy Bruid te haal -- en die Bybel leer vir ons dat Sy kinders en Bruid verteenwoordig sal word deur elke nasie, volk, stam en taal. (Op 5:9 en 7:9.) Dit wil voorkom of hierdie laaste groep onbereikte mense die moeilikste is om te bereik met die Evangelie. Die deure vir die Evangelie is reeds besig is om stadig maar seker toe te gaan oor die sosiale media, ter voorbereiding vir die verskyning van die Antichris. Alhoewel God nie die Kerk se opdrag namens haar sal uitvoer nie, weet ons ook dat die Here Homself aan groot getalle Moslems en mense van ander godsdienste regoor die wêreld openbaar deur drome en op buitengewone maniere. Die vlugtelingkrisis is nog so 'n voorbeeld. Miljoene vlugtelinge regoor die wêreld verkry toegang tot die Evangelie in die lande waarheen hulle vlug. Dit is my beskeie mening dat die Here 'n bonatuurlike pad vir die Evangelie sal maak na elke nasie, volk, stam en taal reg voor Sy wederkoms. Die wederkoms van Jesus Christus is inderdaad vlak voor die deur!